paragraph_text: Porijeklom je bio Izaurijac, a kao vrlo sposobni vojni zapovjednik služio je nekoliko careva. Konstantin IV. ga je imenovao strategom temata Anatolikon. Justinijan II. Rinotmet ga je 686. godine poslao u rat protiv Arapa u Armeniji i Gruziji. Porazivši Arape uspješno je ratovao u Albaniji i Azerbajdžanu stekavši velik plijen, ali i glas okrutnog vojskovođe. Pohod je bio uspješan, pa je kalif Abd al Malik pristao obnoviti mirovni ugovor s Bizantom i to pod puno povoljnijim uvjetima od ranijeg, koji je sklopljen za vladavine Konstantina IV. Kalif je pristao na podjelu prihoda iz Armenije, Iberije i Cipra i pristao plaćati veći godišnji danak Bizantincima. 692. godine Bizantinci su pretrpjeli težak poraz kod Sebastpolisa zbog dezertiranja slavenskih četa. Car je smatrao Leontija odgovornim, pa ga je zatočio u Carigradu. No 695. godine zbog problema s Arapima car ga je imenovao strategom temata Helada. Čim se dočepao slobode, Leontije je poveo pobunu protiv cara. Uz pomoć stranke plavih i patrijarha Kalinika, Leontije je zarobio Justinijana II. i proglasio se carem. Svrgnutom caru je dao odsjeći nos i jezik, te ga je poslao u progonstvo u Herson na Krimu.